বরসানার মেয়ে আর নন্দগ্রামের ছেলেটার প্রেম করতে আসার জায়গা এই নগর। তাই এখানে গৌড়ীয় বৈষ্ণবদের প্রকটলীলার দাবি বড় বেশিমাত্রায় প্রকট। ব্রজ প্রেমকে অনুভব করার জায়গা। রাস্তাঘাটে, অলিতে-গলিতে, মাঠে, শহরের বাইরে চাষের ক্ষেতে, দামোদর-শ্যামসুন্দর-বাঁকেবিহারি মন্দিরের বাইরে, নগরপথ ধরে হেঁটে যাওয়া বৈষ্ণবদের মুখে, পুরোহিতের সরস রসিকতায়, পাণ্ডেজির বাড়ির দাওয়ায়, গোস্বামীর বারান্দায়, মিষ্টান্নের দোকানে, রিকশাওয়ালার ভেঁপুতে, ফুলের বাজারে, যমুনার ধারে— সর্বত্র এ ছোট্ট নগর জুড়ে ‘রাধে রাধে’।